b'\n_START_ARTICLE_\nPuna-armeijan kuoro ja orkesteri\n_START_PARAGRAPH_\nAleksandrovin yhtye (ven. \xd0\x90\xd0\xbd\xd1\x81\xd0\xb0\xd0\xbc\xd0\xb1\xd0\xbb\xd1\x8c \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2\xd0\xb0, Ensemble Aleksandrova), koko nimelt\xc3\xa4\xc3\xa4n Ven\xc3\xa4j\xc3\xa4n armeijan akateeminen A. V. Aleksandroville nimetty laulu- ja tanssiyhtye (ven. \xd0\x90\xd0\xba\xd0\xb0\xd0\xb4\xd0\xb5\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb9 \xd0\xb0\xd0\xbd\xd1\x81\xd0\xb0\xd0\xbc\xd0\xb1\xd0\xbb\xd1\x8c \xd0\xbf\xd0\xb5\xd1\x81\xd0\xbd\xd0\xb8 \xd0\xb8 \xd0\xbf\xd0\xbb\xd1\x8f\xd1\x81\xd0\xba\xd0\xb8  \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xbe\xd0\xb9 \xd0\x90\xd1\x80\xd0\xbc\xd0\xb8\xd0\xb8 \xd0\xb8\xd0\xbc\xd0\xb5\xd0\xbd\xd0\xb8 \xd0\x90. \xd0\x92. \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2\xd0\xb0, Akademit\xc5\xa1eski ensemble pesni i pljaski Rossijskoi Armii imeni A. V. Aleksandrova), tunnettu yleisesti nimell\xc3\xa4 Puna-armeijan kuoro, on Ven\xc3\xa4j\xc3\xa4n asevoimiin kuuluva erillinen ja itsehallinnollinen joukko-osasto. Yhtyeeseen kuuluvat laulu- ja tanssiryhm\xc3\xa4t, orkesteri sek\xc3\xa4 johto(upseeristo), yhteens\xc3\xa4 yli 200 henkil\xc3\xb6\xc3\xa4. Yhtyeen ohjelmisto vaihtelee kansanmusiikista marsseihin._NEWLINE_Aleksandovin yhtye on Ven\xc3\xa4j\xc3\xa4n sis\xc3\xa4ministeri\xc3\xb6n kuoron lis\xc3\xa4ksi toinen ven\xc3\xa4l\xc3\xa4inen kuoro, joka nyky\xc3\xa4\xc3\xa4n esiintyy Puna-armeijan kuoron jatkajana. Aleksandrovin yhtye on kiist\xc3\xa4nyt sis\xc3\xa4ministeri\xc3\xb6n kuoron oikeuden esiinty\xc3\xa4 puna-armeijan kuoron jatkajana.\n_START_SECTION_\nHistoria\n_START_PARAGRAPH_\nNeuvostoliiton puna-armeijaan perustettiin 12 henkil\xc3\xb6n lauluryhm\xc3\xa4 viihdytt\xc3\xa4m\xc3\xa4\xc3\xa4n sotilaita 1928. Koska kyseess\xc3\xa4 oli viel\xc3\xa4 tuolloin pelk\xc3\xa4st\xc3\xa4\xc3\xa4n laulajista muodostunut kokoonpano, kutsumanimeksi tuli \xe2\x80\x9dpuna-armeijan kuoro\xe2\x80\x9d. Sen ensimm\xc3\xa4inen johtaja oli Moskovan konservatorion musiikin professori Aleksandr Aleksandrov. Yhtyeeseen tuli laulun ohella my\xc3\xb6s tanssi 1935, joten kyse ei en\xc3\xa4\xc3\xa4 ollut vain kuorosta. Ensimm\xc3\xa4inen kansainv\xc3\xb6linen esiintyminen kokoonpanolla oli Pariisin vuoden 1937 maailmann\xc3\xa4yttelyss\xc3\xa4._NEWLINE_Aleksandrovin poika Boris Aleksandrov otti kuoron johtoonsa is\xc3\xa4ns\xc3\xa4 kuoleman j\xc3\xa4lkeen 1946. Boris johti yhtyett\xc3\xa4 neuvostoajalle poikkeuksellisesti jo usealle maailmankiertueelle. Koska puna-armeijan nimi oli muuttunut Neuvostoliiton asevoimiksi 1946, my\xc3\xb6s yhtyeen nimess\xc3\xa4 luovuttiin viittauksesta puna-armeijaan 1949._NEWLINE_Ven\xc3\xa4j\xc3\xa4n asevoimien osana yhtye on esiintynyt kuuluisille henkil\xc3\xb6ille ja niiden kanssa, kuten paavi Johannes Paavali II:lle Vatikaanissa. Muita virstanpylv\xc3\xa4it\xc3\xa4 yhtyeelle oli esiintyminen T\xc5\xa1et\xc5\xa1eniassa kymmenien asteiden pakkasessa, esitys keskell\xc3\xa4 autiomaata Afganistanissa sek\xc3\xa4 esitys Moskovassa Elton Johnin kanssa. Yhtyeen johtaja oli toukokuusta 2016 Valeri Halilov.\n_START_SECTION_\nEsiintymiset Suomessa\n_START_PARAGRAPH_\nEnsimm\xc3\xa4isen kerran Suomessa yhtye esiintyi jo alkuvuodesta 1945 melko pian jatkosodan j\xc3\xa4lkeen. Yhtyeen tuotti 1960\xe2\x80\x931980-luvuilla useita kertoja Suomeen Suomi-Neuvostoliitto-Seura. 6. kes\xc3\xa4kuuta 1993 yhtye esiintyi Leningrad Cowboysin kanssa Helsingin Senaatintorilla yli 70 000 ihmiselle "Total Balalaika Show" -nimisess\xc3\xa4 ilmaiskonsertissa. Kiertue Leningrad Cowboysin kanssa jatkui Berliinin Lustgarteniin, jossa yhtye j\xc3\xa4tti j\xc3\xa4\xc3\xa4hyv\xc3\xa4iset Saksasta vet\xc3\xa4ytyville ven\xc3\xa4l\xc3\xa4isjoukoille. Toisen kerran yhtye esiintyi Senaatintorilla Leningrad Cowboysien ja UMO:n kanssa "Global Balalaika Show" -nimisess\xc3\xa4 ilmaiskonsertissa vuonna 2003.\n_START_SECTION_\nLento-onnettomuus jouluna 2016\n_START_PARAGRAPH_\nJoulup\xc3\xa4iv\xc3\xa4n\xc3\xa4 25. joulukuuta 2016 yhtyett\xc3\xa4 kuljettanut Ven\xc3\xa4j\xc3\xa4n asevoimien Tu-154 -kuljetuskone putosi Mustaanmereen Sot\xc5\xa1in etel\xc3\xa4puolella ja vei mukanaan l\xc3\xa4hes 70 yhtyeen j\xc3\xa4sent\xc3\xa4, jotka ovat kaikki todenn\xc3\xa4k\xc3\xb6isesti kuolleet. Mukana oli yhtyeen johtaja Halilov. Yhtye oli menossa uudenvuoden konserttiin Syyriaan esiintym\xc3\xa4\xc3\xa4n ven\xc3\xa4l\xc3\xa4isille sotilaille.'